होशंगाबाद. किसी काम में रूचि और लगातार मेहनत किसी भी व्यक्ति को कामयाब बना सकती है। शहर के युवा हेमंत मेहरा भी इसकी की एक मिसाल है। हेमंत ने १०वीं तक की पढ़ाई की लेकिन दर्जनों मोबाइल एप्लीकेशन प्रोग्राम बना डाले। मोबाइल एप में रूचि होने की वजह से हेमंत ने यू ट्यूब पर वीडियो देख ये एप तैयार किए हैं। हेमंत ने विधानसभा चुनाव के हिसाब से इलेक्शन कैम्पेन २०१८ एप तैयार किया है। यह एप चुनाव लडऩे वाले प्रत्याशी के लिए बहुत महत्वपूर्ण है। इस एप की सहायता से एक क्लिक पर 1 लाख एसएमएस, 1 लाख कॉल्स, लाइव पब्लिक पोल, लाइव भाषण, लाइव ब्रॉडकास्टिंग, प्रत्याशी का पूरा बायोडाटा सहित अन्य सुविधाएं इस एप के माध्यम से मिलेगी। साथ ही हेमंत द्वारा तैयार किए गए रिव्यू माय सिटी एप की सहायता से संभाग के सभी सरकारी कार्यालयों व अधिकारियों की ईमेल आईडी को लिंक किया गया है। इस एप की सहायता से कोई भी यूजर अपनी समस्या को सीधे अधिकारी तक पहुंचा सकता है। प्ले स्टोर से अभी तक लगभग ११० मोबाइल उपभोक्ता इस एप को डाउनलोड कर चुके हैं।